**Neguţătorul**

*Alecu Donici*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

– Ia vin-încoace, măi nepoate!

Dar ce te-ai cufundat acolo-n socotele;

Vino de vezi aice un negustor cât poate

La cazuri, ştii, mai grele.

Cunoşti tu cea bucată de-aba, de molii roasă,

Şi putredă, şi groasă,

Ei bine, Dumnezeu

Trimise-un nătărău

Şi iată bănişorii că-mi sunt acuma-n palmă,

Pe-un lucru făr’ de seamă.

– Aşa poate să fie, răspunse cel chemat,

Dar, unchiule, eşti înşelat,

Că tu monedă falsă pe marfă ai luat.

Aşa diplomaţia înşeală şi se-nşeală,

Aşa mai mulţi din oameni, mic de la mare fură;

Cu osebire numai, că unii nu au gură

Să dea pe alţii la iveală.